Naziv obveznika: JAVNA VATROGASNA POSTROJBA ZADAR

Poštanski broj: 23 000 ZADAR

Sjedište: PUT MURVICE 24

Šifra grada: 520

Broj RKP: 36022

Matični broj: 01483994

OIB: 36978292106

Razina: 31

Šifra djelatnosti: 8425

U Zadru, 30. siječnja 2023. godine

**BILJEŠKE UZ FINANCIJSKE IZVJEŠTAJE**

**za razdoblje od 01. siječnja 2022. do 31. prosinca 2022. godine**

**1.UVOD**

Javna vatrogasna postrojba Zadar kao proračunski korisnik jedinice lokalne samouprave primjenjuje proračunsko računovodstvo u skladu sa Zakonom o proračunu („Narodne novine“ br. 144/21) i Pravilnikom o proračunskom računovodstvu i računskom planu („Narodne novine“ br. 124/14 , 115/15 , 87/16 , 3/18 , 126/19 i 108/20).

Također, sukladno odredbama Zakona o porezu na dodanu vrijednost („Narodne novine“ br. 73/17, 99/13, 148/13, 153/13, 143/14, 115/16, 106/18, 121/19, 138/20, 39/22 i 113/22), Javna vatrogasna postrojba Zadar je od 01. siječnja 2020. godine obveznik poreza na dodanu vrijednost sa razdobljem oporezivanja od prvog do posljednjeg dana u mjesecu.

U skladu s odredbama Pravilnika o financijskom izvještavanju u proračunskom računovodstvu („Narodne novine“ 144/21) i Okružnice Ministarstva financija o sastavljanju, konsolidaciji i predaji financijskih izvještaja proračuna, proračunskih i izvanproračunskih korisnika državnog proračuna te proračunskih i izvanproračunskih korisnika proračuna jedinica lokalne i područne (regionalne) samouprave za razdoblje od 01.01. do 31.12.2022. godine, sastavljeni su financijski izvještaji Javne vatrogasne postrojbe Zadar za 2022. godinu koji se sastoje od Izvještaja o prihodima i rashodima, primicima i izdacima (Obrazac PR-RAS), Bilance (Obrazac BIL), Izvještaja o rashodima prema funkcijskoj klasifikaciji (Obrazac RAS-funkcijski), Izvještaja o promjenama u vrijednosti i obujmu imovine i obveza (Obrazac P-VRIO), Izvještaja o obvezama (Obveze) i Bilješki.

U nastavku se daje pregled osnovnih financijskih pokazatelja po svakom gore navedenom financijskom izvještaju.

**2. BILJEŠKE UZ PR-RAS**

2.1. PRIHODI

Ukupni prihodi poslovanja u izvještajnom razdoblju iznosili su 19.657.409,67 kuna (razred 6) što je 308.571,19 kuna ili 1,5% manje od ostvarenog u prethodnoj godini.

Pomoći proračunskim korisnicima iz proračuna koji im nije nadležan (V636) iznose 157.670,75 kuna i znatno su smanjene u odnosu na usporednu 2021. godinu, a sastoje se od: a) uplate Hrvatske vatrogasne zajednice za nabavu i servis tehnike, opreme i sredstava za vatrogasne intervencije, a sve sukladno Mjerilima za korištenje sredstava premije osiguranja od požara za 2022. godinu; b) uplate Hrvatske vatrogasne zajednice za servis, popravke i održavanje vatrogasnih vozila; d) uplate iz državnog proračuna za refundaciju troška servisa pumpe. Odstupanje na ovom računu računskog plana je iz razloga jer je u 2021. godini primljena kapitalna pomoć u vidu doniranog terenskog motornog pick up vozila Ford Ranger kojeg smo nadgradili hard topom, ukupne vrijednosti 243.351,00 kuna.

Prihodi od zateznih kamata (račun 6413) iznose 0,93 kuna što je 18,6% prošlogodišnjih jer se Općim uvjetima poslovne banke kamate na depozite po viđenju smanjuju iz godine u godinu.

Na stavci Prihodi po posebnim propisima (račun 6526) koja iznosi 326.144,50 kuna, evidentiraju se prihodi ostvareni sukladno odredbama Zakona o vatrogastvu. U izvještajnoj 2022. godini Vatrogasna zajednica Zadarske županije uplatila je 226.144,50 kuna za intervencije izvan područja osnivača Javne vatrogasne postrojbe Zadar po nalogu županijskog vatrogasnog zapovjednika, a Vatrogasna zajednica Grada Zadra je pomogla sa pomoći za troškove nabavke energenata u iznosu od 100.000,00 kuna.

Prihodi od pruženih usluga tzv. vlastiti prihodi (račun 6615) ostvareni su u iznosu od 1.263.544,20 kuna što je 332.734,00 kuna više od lani. Povećanje vlastitih prihoda rezultat je potpisa više novih Ugovora o povezivanju na vatrodojavni centar Javne vatrogasne postrojbe Zadar i 24-satni nadzor nad istom te podmirenja dijela dugovanja poslovnih partnera. U strukturi vlastitih prihoda vrijednosno najznačajniji su prihodi ostvareni od pružanja usluga vatrogasne djelatnosti te prihodi od nadzora vatrodojavnih sustava pravnih i fizičkih osoba koji su u povećanju radi odredbi novog Zakona o vatrogastvu.

Prihodi od donacija pravnih i fizičkih osoba izvan općeg proračuna (račun 663) bilježe također veća indeksno smanjenje. Tijekom 2021. godine Vatrogasna zajednica Zadarske županije donirala je 500 l sintetskog pjenila ukupne vrijednosti 9.375 kuna, dok u 2022. godini nismo primili donacija.

Prihodi iz nadležnog proračuna za financiranje redovne djelatnosti u 2022. godini iznose 17.898.049,29 kuna (račun 6711). Prihodi su nešto manji nego lani jer je prethodne godine bio veći trošak otpremnina radi odlaska u mirovinu šestorice kolega, dok su u 2022. godini u mirovinu otišle trojica kolega. U 2021. godini bio je i veći trošak jubilarnih nagrada i trošak prekovremenog rada.

Prihodi od prodaje nefinancijske imovine (računi razreda 7) u 2022. godini iznose 0,00 kuna, a u 2021. godini iznosili su 24.000 kuna. U ovoj godini nismo donirali neprofitnu organizaciju (dobrovoljno vatrogasno društvo).

2.2. RASHODI

Rashodi poslovanja (razred 3) u 2022. godine iznose 19.143.436,77 kuna što je 98,7% rashoda u 2021. godini.

Rashodi za zaposlene (skupina 31) iznose 16.261.228,27 kuna i za 689.983,59 kuna su niži od prošlogodišnjih.

Najveće odstupanje u odnosu na 2021. godinu u ovoj skupini rashoda je za isplaćenu plaću za prekovremeni rad jer su u 2021. godini naši djelatnici sukladno zapovijedima Glavnog vatrogasnog zapovjednika bili na izvanrednim dislokacijama u Splitsko-dalmatinskoj i Sisačko-moslovačkoj županiji, dok u 2022. godini nije bilo izvanrednih dislokacija. Kao i prethodne godine povećani su Ostali rashodi za zaposlene (podskupina 312) osobito izdaci za Otpremnine sukladno odredbama novog Zakona o vatrogastvu („Narodne novine“ br. 125/19). U 2021. godini u mirovinu je otišlo 6 djelatnika, a u 2022. godini u mirovinu je otišlo 3 djelatnika.

Materijalni rashodi (skupina 32) iznose 2.877.843,95 kuna i 465.854,70 kuna viši su od prošlogodišnjih.

Naknade za zaposlene niže su od lanjskih. Najveće indeksno odstupanje je na računu 3211 Službena putovanja, ove godine na dnevnice i ostale troškove službenih putovanja potrošeno je 7.725,50 kuna, a lani 18.600 kuna sve radi gore navedenih izvanrednih dislokacija. Naknade za prijevoz (šifra 3212) neznatno su veće od prošlogodišnjih i iznose 496.182,50 kuna. Povećanje je posljedica podizanja cijena radničkih pokaza u rujnu 2022. godine.

Rashodi za materijal i energiju u ukupnom iznosu ne bilježe veća odstupanja i iznose 1.112.480,00 kuna.

Povećani su troškovi energije (račun 3223) radi veće cijene energenata, a smanjeni su troškovi materijala i dijelova za tekuće i investicijsko održavanje jer nije bilo većih troškova zamjena i ugradnje.

Rashodi Sitnog inventara i auto guma (račun 3225) su na razini prošlogodišnjih i iznose 46.896,90 kuna od čega je na gume utrošeno 37.002,00 kuna.

Rashodi za usluge iznose 1.160.208,74 kuna (podskupina 322).

Najveća odstupanja u ovoj podskupini računa su na računu 3232 za usluge tekućeg i investicijskog održavanja gdje su povećani troškovi servisiranja i popravaka vozila, a osobito trošak servisa dvaju vatrogasnih vozila (šumskog i navalnog) dobivenih na korištenje iz Projekta „Modernizacija vozila vatrogasnih postrojbi RH“ u sklopu Operativnog programa Konkurentnost i kohezija 2014-2020. koji vodi Ministarstvo unutarnjih poslova Republike Hrvatske. Također povećani su i troškovi građevinskih radova radi uređenja prostorija u Gaženici.

Povećani su troškovi zakupa jer u usporednoj 2021. godini radi još neizvjesne situacije korona virusa nismo koristili usluge zakupa dvorane i bazena cijelu godinu, a u 2022. godini povećani su i troškovi računalnih usluga jer kod spajanja poslovnih partnera na vatrodojavni centar Javne vatrogasne postrojbe Zadar moramo prilagoditi centralu i ažurirati software.

Znatno smanjenje troškova je za trošak Zdravstvenih usluga (račun 3236) koji je iznosio u 2021. godine 27.432 kune jer smo kao proračunski korisnik JLP(R)S obveznici provođenja Odluke Stožera civilne zaštite Republike Hrvatske o uvođenju posebne sigurnosne mjere obveznog testiranja djelatnika na virus SARS-CoV-2, obaveza testiranja trajala je do ožujka 2022. godine.

Tijekom 2022. godine nismo koristili Mjere aktivne politike zapošljavanja RH, dok smo u siječnju 2021. godini imali zadnju isplatu dijela naknade za stručno osposobljavanje za rad bez zasnivanja radnog odnosa.

U 2021. godini Javna vatrogasna postrojba Zadar donirala je vatrogasno vozilo autocisternu TAM 190 T 15, 1986 god. Dobrovoljnom vatrogasnom društvu Kali – Kukljica. Dana kapitalna donacija iznosila je 30.000,00 kuna (račun 3821).

Rashodi za nabavu nefinancijske imovine (razred 4) u 2022. godini iznosili su 122.889,42 kuna.

Najveće odstupanje je na računima 4231 i 453 gdje su u 2021. godini i to za vrijednost dobivenog terenskog pick up vozila Ford Ranger 226.351,00 kuna te učinjene nadgradnje u iznosu od 17.000,00 kuna. U 2022. godini nismo nabavili niti dobili u donaciju prijevozno sredstvo.

Uredska oprema i namještaj smanjeni su u odnosu na 2021. godinu kad se je opremao VOC-a i uredio dio zajedničkih prostorija u postaji Gaženica. Tijekom 2022. godine za nabavku računalne opreme i uredskog namještaja potrošeno je 24.730,77 kuna.

Izdaci za komunikacijsku opremu u 2022. godini iznose 19,6% prošlogodišnjih kad je nabavljena i instalirana oprema za 24 satni videonadzor postaje. U 2022. godini nabavljene su baterije za radio stanice u iznosu od 10.312,50 kuna. Ulaganja u opremu za održavanje i zaštitu u izvještajnom razdoblju iznose 75.345,15 kuna i značajno su povećani u odnosu na 2021. godinu. Tijekom godine nabavljene su boce za dišne aparate, klima uređaji te ostala oprema za održavanje i zaštitu. Od uređaja za ostale namjene u izvještajnom razdoblju nabavljen je visokotlačni perač u iznos od 12.501,00 kuna.

2.3. FINANCIJSKI REZULTAT

U ovoj godini ostvaren je višak poslovanja u iznosu od 513.972,90 kuna (X001), te manjak prihoda od nefinancijske imovine u iznosu od 122.889,42 kuna (Y002). Tekući višak uvećan za prenesena sredstva viška iz prethodnog razdoblja u iznosu od 305.808,91 kuna rezultira s ukupnim financijskim rezultatom 2022. godine od 696.8952,39 kuna viška prihoda raspoloživog za slijedeće razdoblje (X006)

**3. BILJEŠKE UZ OBRAZAC BILANCA**

3.1. IMOVINA

Ukupna vrijednost imovine Javne vatrogasne postrojbe Zadar na dan 31. prosinca 2022. godine iznosi 6.502.994,15 kuna (B001).

Sadašnja vrijednost nefinancijske imovine na dan 31.12.2022. godine iznosi 4.018.742,07 kuna (B 002).

Tijekom godine nabavljena su računala, printeri i uredski namještaj u vrijednosti od 24.730,77 kuna; baterije za motorole u vrijednosti od 10.312,50 kuna; boce za dišne aparate, klima uređaji i ostala oprema za održavanje i zaštitu u vrijednosti 75.345,15 kuna, te visokotlačni perač u vrijednosti od 12.501,00 kunu.

Ispravak vrijednosti dugotrajne imovine proveden je primjenom propisanih stopa ispravaka vrijednosti dugotrajne imovine Pravilnika o proračunskom računovodstvu i računskom planu i iznosi 865.264,35 kuna. Sitni inventar se jednokratno otpisuje prilikom stavljanja u uporabu.

Vrijednost zaliha za obavljanje djelatnosti (šifra 061) iz početnog stanja u iznosu od 450,00 kuna odnosi se na službenu odjeću koju smo zaprimili od Hrvatske vatrogasne zajednice i knjižili je po njihovoj uputi za potrebe konsolidacije kao povećanje proizvedene kratkotrajne imovine. Tijekom godine izdana je korisniku.

Stanje novca na računu kod poslovne banke na dan 31.12.2022. godine iznosilo je 879.112,56 kuna (šifra 1112) .

Potraživanja za prihode poslovanja na koncu 2022 godine (šifra 166) iznose 466.985,18 kuna te su u odnosu na početno stanje smanjena za 84.018,82 kuna. Na kraju godine učinjen je ispravak vrijednosti potraživanja sukladno zakonskim odredbama iz Pravilnika o proračunskom računovodstvu i računskom planu („Narodne novine“ br. 124/14 , 115/15 , 87/16, 3/18, 126/19 i 108/20) pa je ukupan iznos potraživanja ispravkom od 271.017,88 kuna (šifra 169) smanjen na 195.967,30 kuna (šifra 16).

Potraživanja za prihode od pruženih usluga prema dospjelosti su sljedeće:

* 115.701,63 kuna nedospjelih potraživanja sa dospijećem u siječnju 2022. godine;
* 92.997,35 kuna potraživanja prijavljeno u postupku predstečajne nagodbe;
* 258.286,20 kuna dospjelih potraživanja.

Ostala potraživanja (šifra 129) iznose 18.591,64 kuna odnose se na potraživanje prema HZZO-u za refundaciju isplaćene naknade za bolovanje na teret HZZO-a, te potraživanja od bivšeg zaposlenika.

Rashodi budućih razdoblja (šifra 193) odnose se na plaću te naknadu za prijevoz djelatnika JVP Zadar za prosinac 2022. godine koja iznosi 1.390.580,58 kuna.

3.2. OBVEZE I VLASTITI IZVORI

Obveze JVP Zadar na kraju izvještajnog razdoblja iznose 1.631.049,51 kunu (šifra 2), od čega je

* obračunata plaća i nakn.za prijevoz za mjesec prosinac 2022. godine 1.390.580,58 kuna;
* dospjelih obaveza prema dobavljačima je 1.856,25 kuna;
* nedospjelih obveze prema dobavljačima je 160.235,25 kuna;
* ostale tekuće obveze iznose 78.377,43 kuna (PDV u iznosu 59.807,08 kuna, obveza povrata u gradski proračun refundiranog iznosa bolovanja preko HZZO-a u iznosu 10.860,80 kuna te ostale obveze 7.709,55 kuna)

Vlastiti izvori (šifra 911) iznose 4.018.742,07 kuna. Višak prihoda na početku razdoblja (AOP 241 i 242) različit je od onoga iskazanog u PR-RAS obrascu jer je 03. veljače 2022. godine na sjednici Vatrogasnog vijeća JVP Zadar donesena Odluka o raspodjeli rezultata za 2021. godinu.. Ukupni raspoloživ višak koji će se raspodijeliti u 2023. godini iznosi 696.892,39 kuna.

Obračunati prihodi poslovanja iznose 156.310,18 kuna.

U izvanbilančnoj evidenciji Javna vatrogasna postrojba Zadar vodi zadužnicu danu trgovačkom društvu INA d.d., te vrijednost vozila i opreme dobivenu na korištenje. Izvanbilančni zapisi u tekućoj godini povećani su za nabavnu vrijednost:

* vatrogasne opreme dobivene na korištenje od Agencije za ruralni razvoj Zadarske županije AGRRA u sklopu projekta E-CITIJENS a odnosi se na četiri jedinice za bežičnu komunikaciju tijekom misije i radne jedinice – računalo sa zaslonom
* cisterne - vodonosca koja nam je ustupljena na korištenje po Ugovoru sa Agencijom za razvoj Zadarske županije ZADRA NOVA u sklopu Projekta AdriaClim- „Climate change information, monitoring and management tools for adaptation strategies in Adriatic coastal areas“
* tlačnih cijevi i naprtnjača, dišnih aparata i komunikacijske maske za aparate i interventnih vatrogasnih odijela u sklopu provedbi projekta FIRESPILL - Fostering improved reaction of crossborder emergency services and prevention increasing safety level

**4. BILJEŠKE UZ OBRAZAC RAS-funkcijski**

U izvještajnom razdoblju rashodi prema funkcijskoj klasifikaciji iskazani su prema namjeni i uneseni pod šifrom 32 usluge protupožarne zaštite, a iznose od 19.266.326,19 kuna.

**5. BILJEŠKE UZ OBRAZAC P-VRIO**

U obrascu P-VRIO iskazane su sve one promjene u vrijednosti i obujmu imovine i obveza koje nisu rezultat financijskih aktivnosti, odnosno transakcija. Iz izvještaja je evidentno smanjenje u vrijednosti imovine u ukupnom iznosu od 7.243,59 kuna.

Smanjenje u vrijednosti proizvedene dugotrajne imovine u iznosu od 7.243,59 kuna odnosi se na sadašnju vrijednost uništene, zastarjele i neupotrebljive imovine koja je rashodovana po obavljenom godišnjem popisu imovine i obveza.

**6. BILJEŠKE UZ OBRAZAC OBVEZE**

U Izvještaju o obvezama iskazuju se ukupne obveze Javne vatrogasne postrojbe Zadar u razdoblju od 01. siječnja do 31. prosinca 2022. godine. Stanje obveza na dan 01. siječnja 2022. godine bilo je 1.454.703,73 kuna (V 001). Sve dospjele obveze iz početnog stanja podmirene su u izvještajnom razdoblju.

Stanje obveza na kraju izvještajnog razdoblja iznosi 1.631.049,51 kunu (V006) od čega dospjele obveze iznose 1.856,25 kuna (V007), a nedospjele obveze (V009) iznose 1.629.193,26 kuna.

Dospjele obveze odnose se na račun dobavljača za materijalne rashode u iznosu od 1.856,25 kuna (D232A) koji je unesen u Riznici Grada Zadra, a dospio je 30. prosinca 2022. godine. Međusobne obveze proračunskih korisnika odnose se na refundaciju Hrvatskog zavoda za zdravstveno osiguranje za naknadu plaće za vrijeme privremene nesposobnosti za rad djelatnika Javne vatrogasne postrojbe Zadar. Navedena sredstva uplaćena su na žiro račun JVP Zadar i predstavlja obavezu za povrat na račun isplatitelja plaće i naknade plaće što je u ovom slučaju Grad Zadar.

Stanje nedospjelih obveza na kraju izvještajnog razdoblja (V009) iznosi 1.629.193,26 kuna. Nedospjele obveze sastoje se od obračunate plaće i naknada za prijevoz za prosinac 2022. godine u iznosu od 1.390.580,58 kuna, obveza prema dobavljačima za materijalne rashode u iznosu 160.235,25 kuna koji dospijevaju na naplatu u 2023. godini, obveza za uplatu poreza na dodanu vrijednost za razdoblje od 01. prosinca do 31. prosinca 2022. godine u iznosu od 59.907,08 kuna, međusobnih obveza proračunskih korisnika u iznosu od 10.860,80 kuna, te ostalih obveza u iznosu od 7.709,55 kuna.

 **ZAPOVJEDNIK**

 Željko Šoša